รัฐบาลไทย-ข่าวทำเนียบรัฐบาล-กระทรวงเกษตรฯ จับมือกระทรวงทรัพยากรธรรมชาติเร่งแผนจัดการน้ำและป่าต้นน้ำอย่างบูรณาการพื้นที่เขื่อนแก่งกระจาน
วันอังคารที่ 10 มกราคม 2560
กระทรวงเกษตรฯ จับมือกระทรวงทรัพยากรธรรมชาติเร่งแผนจัดการน้ําและป่าต้นน้ําอย่างบูรณาการพื้นที่เขื่อนแก่งกระจาน
กระทรวงเกษตรฯ จับมือกระทรวงทรัพยากรธรรมชาติเร่งแผนจัดการน้ําและป่าต้นน้ําอย่างบูรณาการพื้นที่เขื่อนแก่งกระจาน เพื่อเทิดพระเกียรติและถวายความอาลัยสํานึกในพระมหากรุณาธิคุณต่อโครงการพระราชดําริฝนหลวง
พลเอกปัฐมพงศ์ ประถมภัฏ ผู้ช่วยรัฐมนตรีประจํากระทรวงเกษตรและสหกรณ์ กล่าวภายหลังเป็นประธานพิธีรําลึกพระมหากรุณาธิคุณต่อโครงการพระราชดําริฝนหลวงและเปิดงานโครงการความร่วมมือ R3 ณ เขื่อนแก่งกระจาน จังหวัดเพชรบุรี ว่า ความร่วมมือในการบริหารจัดการน้ําและป่าต้นน้ําอย่างบรูณาการเกิดขึ้น โดย 3 หน่วยงานที่สนองงานตามพระราชดําริของพระบาทสมเด็จพระเจ้าอยู่หัวรัชกาลที่ 9 ได้แก่ กรมฝนหลวงและการบินเกษตร กรมชลประทานในสังกัดกระทรวงเกษตรฯ และกรมป่าไม้ในสังกัดกระทรวงทรัพยากรธรรมชาติและสิ่งแวดล้อม หรือ R3 โดยมีเป้าหมายเพื่อการบริหารจัดการน้ําและป่าต้นน้ําอย่างบูรณาการ ในพื้นที่โครงการเขื่อนแก่งกระจาน จังหวัดเพชรบุรี เนื่องจากเป็นสถานที่ที่ทรงอํานวยการสาธิตฝนเทียมสูตรใหม่ครั้งแรกของโลก ด้วยพระองค์เอง ณ. เขื่อนแก่งกระจาน จ.เพชรบุรี เมื่อวันที่ 19 ตุลาคม พ.ศ. 2515 ดังนั้น การจัดงานครั้งนี้นอกจากจะเป็นการเผยแพร่พระเกียรติคุณพระอัจฉริยภาพและน้อมรําลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดชในเรื่องฝนหลวงแล้ว ยังสืบสานพระราชปณิธานด้านการบริหารจัดการน้ําอย่างบูรณาการตั้งแต่พื้นที่ป่าต้นน้ําการบริหารจัดการน้ําในชั้นบรรยากาศ การบริหารจัดการอ่างเก็บน้ํา การจัดการน้ําเพื่อการเกษตร และการอุปโภค-บริโภคด้วย
ด้านนายสุรสีห์ กิตติมณฑล อธิบดีกรมฝนหลวงและการบินเกษตร สําหรับโครงการความร่วมมือ R3 เพื่อการบริหารจัดการน้ําและป่าต้นน้ําอย่างบูรณการครั้งนี้ ทําให้เกิดการบูรณาการด้านการบริหารจัดการน้ําและป่าต้นน้ําระหว่างกรมฝนหลวงและการบินเกษตร กรมชลประทาน และกรมป่าไม้อย่างเป็นรูปธรรมและมีประสิทธิภาพมากยิ่งขึ้น และกรมฝนหลวงจะได้นําข้อมูลไปปรับแผนปฏิบัติการฝนหลวง ให้สอดคล้องกับการบริหารจัดการน้ําและป่าต้นน้ําของประเทศ เพื่อนําไปประยุกต์ใช้ในพื้นที่อื่นๆ ของประเทศต่อไปทั้งปัจจุบันและอนาคต ซึ่งภายใต้ในโครงการดังกล่าวจะมีกิจกรรมโปรยเมล็ดพันธุ์พืชเพิ่มผืนป่าต้นน้ําบริเวณเขื่อนแก่งกระจาน ในพื้นที่รับน้ําเป้าหมาย 2,140 ตารางกิโลเมตร พื้นที่โปรยเมล็ดพันธุ์ 13,000 ไร่ที่อยู่ในความรับผิดชอบของกรมป่านไม้ และใช้เมล็ดพันธุ์ในการเป็นจํานวน 890,000 เมล็ด ประกอบด้วย เมล็ดพันธุ์ไม้ประดู่ มะค่าโมง มะข้ามป้อม มะกอกป่าและยางนา โดยมีระยะเวลาในการดําเนินงานระหว่างเดือนกุมภาพันธ์-พฤศจิกายน 60 อีกด้วย
นายสุรสีห์ กล่าวถึงแผนการปฏิบัติการฝนหลวงในปี 2560 ว่า ศูนย์ปฏิบัติการฝนหลวงประจําภาคทั้ง 5 ศูนย์ ดําเนินการจัดตั้งหน่วยปฏิบัติการฝนหลวง จํานวน 10-12 หน่วยปฏิบัติการ เพื่อปฏิบัติการฝนหลวงช่วยเหลือให้ครอบคลุม 25 ลุ่มน้ําหลักในพื้นที่ 77 จังหวัดตามแผนปฏิบัติการ โดยแบ่งออกเป็น 3 ระยะ ดังนี้ ระยะที่ 1 ช่วงเดือนตุลาคม 2559 – กุมภาพันธ์ 2560 เป็นช่วงฤดูหนาว ซึ่งปกติจะหยุดปฏิบัติการฝนหลวงประจําปีประมาณเดือนพฤศจิกายนเป็นต้นไป แต่เนื่องจากสภาพอากาศมีความชื้นต่ํากว่าเกณฑ์ที่เหมาะสม จากนั้นจะตั้งหน่วยปฏิบัติการฝนหลวงเคลื่อนที่เร็ว ที่สนามบินจังหวัดนครสวรรค์ พร้อมที่จะเดินทางไปปฏิบัติการฝนหลวงช่วยเหลือตามการร้องขอของศูนย์ปฏิบัติการฝนหลวงทั้ง 5 ศูนย์ ในช่วงที่มีสภาพอากาศเหมาะสม เป็นระยะสั้นๆ
ส่วนระยะที่ 2 ช่วงเดือนมีนาคม 2560 – เมษายน 2560 เน้นปฏิบัติการฝนหลวงเพื่อสร้างความชุ่มชื้นให้กับพื้นที่เกษตรกรรมและป่าไม้ โดยเริ่มจากบริเวณลุ่มน้ําเจ้าพระยาตั้งแต่เดือนกุมภาพันธ์/มีนาคม และขยายพื้นที่ช่วยเหลือไปในบริเวณลุ่มน้ําและภาคอื่นๆ ตามความเหมาะสมของสภาพอากาศ โดยมีเป้าหมายช่วยเหลือการเพาะปลูกพืชฤดูแล้ง เช่นข้าวนาปรัง ไม้ผล และไม้ยืนต้น และระยะที่ 3 ช่วงเดือนพฤษภาคม 2560 – กันยายน 2560 เน้นปฏิบัติการฝนหลวงเพื่อเพิ่มปริมาณน้ําฝนให้พื้นที่เกษตรกรรม ในช่วงเริ่มฤดูเพาะปลูกพืชเศรษฐกิจประจําปีเพื่อป้องกันและแก้ไขปัญหาภัยแล้ง เนื่องจากฤดูฝนมาล่าช้ากว่าปกติ หรือฝนทิ้งช่วงระหว่างฤดูเพาะปลูก
ส่วนแผนการเติมน้ําต้นทุนให้เขื่อนกักเก็บน้ําช่วงเดือนสิงหาคม 2560 – ตุลาคม 2560 เป็นการปฏิบัติการฝนหลวงเพิ่มปริมาณน้ําเก็บกักให้กับเขื่อนต่างๆ ทั่วประเทศ เพื่อสํารองไว้เป็นน้ําต้นทุนในการบริหารจัดการน้ําในช่วงฤดูแล้งที่จะมาถึงและเพื่อสาธารณะประโยชน์ต่างๆ ซึ่งส่วนใหญ่จะปฏิบัติการไปจนถึงประมาณกลางเดือนตุลาคมด้านแผนบรรเทาปัญหาหมอกควันและไฟป่า เน้นเฝ้าระวังในพื้นที่ภาคเหนือช่วงเดือนมีนาคม 2560 - เมษายน 2560 และภาคใต้ช่วงเดือนตุลาคม 2559 - พฤศจิกายน 2559 และช่วงเดือนพฤษภาคม 2560 - มิถุนายน 2560 โดยปฏิบัติการฝนหลวงและดัดแปรสภาพอากาศเพื่อลดความหนาแน่นของหมอกควันรวมทั้งการเพิ่มความชุ่มชื้นให้กับพื้นที่ป่าไม้
.................................
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai